SK Úradný vestník Európskej únie C 22/52

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2010/C 22/12

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006. Vznesené námietky sa musia Komisii doručiť do šiestich mesiacov po uverejnení tejto žiadosti.

ZHRNUTIE

NARIADENIE RADY (ES) č. 510/2006

„ASPARAGO DI BADOERE“

ES č.: IT-PGI-0005-0495-21.09.2005

CHOP ( ) CHZO ( X )

Tento prehľad obsahuje hlavné body špecifikácie výrobku na informačné účely.

1. Príslušný orgán v členskom štáte:

Názov: Ministero delle Politiche Agricole e Forestali

Adresa:

Via XX Settembre 20 00187 Roma RM ITALIA

Tel. +39 0646655202

Fax +39 0646655306

E-mail: saco7@politicheagricole.it

2. Skupina:

Názov: Consorzio dell’Asparago di Badoere

Adresa:

c/o Municipio di Morgano Piazza Indipendenza 2 31050 Badoere di Morgano TV ITALIA

Tel. +39 0499350001

Fax +39 0499350001

E-mail: —

Zloženie: Výrobcovia/spracovatelia ( X ) ostatní ( )

3. Druh výrobku:

Trieda 1.6: Ovocie, zelenina a obilniny v pôvodnom stave alebo spracované

4. Špecifikácia:

[prehľad požiadaviek podľa článku 4 ods. 2 nariadenia (ES) č. 510/2006]

4.1. Názov:

„Asparago di Badoere“

4.2. Opis:

„Asparago di Badoere“ musia tvoriť výhonky rastlín z čeľade Liliaceae (rod Asparagus – druh Officinalis – z odrôd Dariana, Thielim, Zeno, Avalim a Grolim pre bielu špargľu a Eros, Thielim, Grolim, Dariana a Avalim pre zelenú).

Pri uvoľnení na spotrebu musia byť obidva typy chráneného zemepisného označenia „Asparago di Badoere“: neporušené, zdravé, bez poškodenia spôsobeného nevhodným umývaním, čisté, čerstvé na pohľad a podľa farby, bez škodcov alebo škôd spôsobených škodcami, bez pomliaždenín, bez abnormálnej vonkajšej vlhkosti alebo cudzorodého zápachu či chuti, chrumkavé, bez dutín a neolúpané. Rez pri koreni musí byť čistý a kolmý na stonku. Biela špargľa extra triedy s chráneným zemepisným označením „Asparago di Badoere“ má konkrétne rovný výhonok s veľmi pevnou špičkou; je biela, ale po zabalení môže mierne zružovieť; má sladkú chuť, nie je ani kyslá ani slaná, je jemná a vôbec nie je vláknitá, má jemnú vôňu čerstvej zeleniny a zrelého obilia, a sotva poznateľné drsné mramorovanie; má priemer od 12 do 20 mm, s maximálnym rozdielom 6 mm medzi najhrubším a najtenším výhonkom v tom istom zväzku alebo balení, a dĺžku od 14 do 22 cm, s maximálnym rozdielom 1 cm medzi najkratším a najdlhším výhonkom v tom istom zväzku alebo balení. Biela špargľa 1. triedy CHZO „Asparago di Badoere“ má tie isté vlastnosti ako výrobok extra triedy, pokiaľ ide o tvar, farbu, chuť a dĺžku, ale v priemere má od 10 do 22 mm, s maximálnym rozdielom 8 mm medzi najhrubším a najtenším výhonkom v tom istom zväzku alebo balení. Zelená špargľa extra triedy CHZO „Asparago di Badoere“ má rovný výhonok, s možným miernym zakrivením na vrchole, a veľmi pevnú špičku; špička je tmavá, lesklá a zelená a môže mať fialový odtieň, kým spodná časť (nie viac než 5 % výhonku) je zelená s fialovým až bielym nádychom; má výraznú sladkú chuť, nie je ani kyslá, ani slaná, ani horká, je jemná a vôbec nie je vláknitá, a má dlhotrvajúcu ovocnú, bylinnú vôňu; má priemer od 12 do 20 mm, s maximálnym rozdielom 6 mm medzi najhrubším a najtenším výhonkom v tom istom zväzku, a dĺžku od 18 do 27 cm, s maximálnym rozdielom 1 cm medzi najkratším a najdlhším výhonkom v tom istom zväzku. Zelená špargľa 1. triedy CHZO „Asparago di Badoere“ má tie isté vlastnosti ako výrobok extra triedy, pokiaľ ide o tvar, farbu a chuť, ale v priemere má od 10 do 22 mm, s maximálnym rozdielom 8 mm medzi najhrubším a najtenším výhonkom v tom istom zväzku alebo balení, dĺžku od 16 do 27 cm, s maximálnym rozdielom 1 cm medzi najkratším a najdlhším výhonkom v tom istom zväzku.

Pri všetkých triedach a typoch je prípustná maximálna tolerancia 3 %.

4.3. Zemepisná oblasť:

Výrobnú oblasť CHZO „Asparago di Badoere“ tvoria obce Piombino Dese a Trebaseleghe v provincii Padova, Casale sul Sile, Casier, Istrana, Mogliano Veneto, Morgano, Paese, Preganziol, Quinto di Treviso, Resana, Treviso, Vedelago a Zero Branco v provincii Treviso a Scorzè v provincii Benátky. CHZO „Asparago di Badoere“ sa môže vyrábať iba na území v rámci tejto zemepisnej oblasti, ktorá spĺňa podmienky stanovené v bode 4.6.

4.4. Dôkaz o pôvode:

Každé štádium výrobného procesu sa monitoruje a zaznamenávajú sa všetky vstupy a výstupy. Na základe toho – spolu s vytváraním špecifických registrov spravovaných kontrolným orgánom, v ktorých sa zaznamenávajú výrobcovia, baliarne a parcely z katastra nehnuteľností, na ktorých sa uskutočňuje výroba, a s oznamovaním vyprobených množstiev kontrolnému orgánu – sa zabezpečuje vysledovateľnosť pôvodu v celom výrobnom reťazci. Všetky právnické a fyzické osoby zaznamenané v registroch sú kontrolované kontrolným orgánom v súlade s výrobnými špecifikáciami a príslušným monitorovacím plánom.

4.5. Spôsob výroby:

„Asparago di Badoere“ (obidva typy) je možné pestovať v skleníkoch alebo vonku. Tzv. koruny sa musia vysadiť od 1. februára do 30. júna s maximálnou hustotou výsadby 22 000 rastlín na hektár. V každom prípade plodinu nie je možné pestovať opäť alebo po iných druhoch z čeľade ľaliovité najmenej 36 mesiacov. Okrem toho pôdu nie je možné využiť na pestovanie špargle najmenej dvanásť mesiacov po úrode zemiakov, mrkvy, repy alebo strukovín.

Organické alebo chemické hnojivá je možné použiť raz za rok, ak to zahŕňa najmenej jedno ošetrenie organickými hnojivami. Chemické hnojenie však nemôže presahovať tieto jednotkové hodnoty:

— dusík (N) – 150 kg/ha,

— fosfor (P2O5) – 100 kg/ha,

— draslík (K2O) – 200 kg/ha.

Úrodu treba zachovávať v optimálnych podmienkach vykonávaním pravidelnej mechanickej alebo chemickej ochrany proti škodcom a burine.

Na to, aby sa zabezpečil zdravý rast, sa žiadne výhonky nesmú zberať najmenej 18 mesiacov od dátumu výsadby, t. j. počas hlavného vegetačného obdobia.

Rastliny bielej špargle sa musia mulčovať a prikryť čiernou plastovou plachtou s hrúbkou najmenej 0,10 mm alebo iným vhodným materiálom, aby sa spomalila bežná fotosyntéza.

Zber úrody sa uskutočňuje od 1. februára do 31. mája každý rok, t. j. po hlavnom vegetačnom období.

Maximálny výnos po očistení nemôže presiahnuť 7 000 kg/hektár.

Na zabezpečenie sledovania pôvodu a kontrolu a zachovanie stálej kvality výrobku sa „Asparago di Badoere“ musí pestovať a baliť v rámci oblasti stanovenej v bode 4.3.

4.6. Spojenie:

Obidva typy „Asparago di Badoere“ sa vyznačujú rýchlym rastom, ktorý zabezpečuje, že výhonky majú fyzikálne vlastnosti s nízkym obsahom vlákien a výrazne svetlé zafarbenie, ako aj osobitné organoleptické vlastnosti opísané v bode 4.2.

Pôdne a podnebné podmienky vo výrobnej oblasti (pozri ďalej) tvoria spoločne základ na zabezpečenie kvality a jedinečnosti „Asparago di Badoere“, keďže vďaka nim táto špargľa získava charakteristické fyzikálne a organoleptické vlastnosti.

Teploty vo výrobnej oblasti dosahujú priemerne okolo 15 °C, pričom sa počas roka môžu vyšplhať až na 30 °C. Väčšina ročného priemerného množstva zrážok okolo 900 mm zvyčajne spadne na jar a na jeseň. Z týchto podmienok vyplýva, že nie je potrebné zavlažovanie počas zberu úrody, vďaka čomu rastliny netrpia žiadnou formou nedostatku vody, a preto poskytujú najvyššiu kvalitu špargle Badoere. Okrem toho je pôda úrodná a produktívna vďaka pomaly tečúcim krasovým riekam (Sile, Zero a Dese a ich prítoky), ktoré prechádzajú výrobnou oblasťou. Vďaka tomu sú rastliny mimoriadne pevné a nie je potrebné žiadne hnojenie okrem hnojenia uvedeného v bode 4.5. Okrem toho nízka úroveň dusíka umožňuje neporušený rast výhonkov bez viditeľných rázštepov alebo trhlín. Zem vo výrobnej oblasti je kyprá. „Asparago di Badoere“ je možné pestovať iba v hlbokej pôde s výrazne hrubou až strednou textúrou, nízkym obsahom vápnika na povrchu, slabo zásaditým až neutrálnym pH a s dostatočným až stredným odvodnením, s možnými usadeninami uhličitanu vápenatého („caranto“) v hlbších vrstvách.

V benátskom regióne je dlhá tradícia pestovania špargle, ktorá siaha zrejme až do čias, keď si túto oblasť podmanili Rimania.

Existuje veľké množstvo dokumentárnych zdrojov, v ktorých sa spomína „Asparago di Badoere“, biely aj zelený typ, ako jeden z najvyhľadávanejších miestnych výrobkov Benátska. Navyše sa oplatí spomenúť, že na základe významu Badoere vo výrobnej oblasti špargle v tejto provincii miestna správa Morgana v roku 1968 zorganizovala prvý provinčný Veľtrh špargle, a táto tradícia sa zachovala dodnes. Pestovanie špargle je hlboko zakorenené v miestnej kultúre výrobnej oblasti, kde sa pestovateľské postupy odovzdávajú z generácie na generáciu. Vplyvom osobitnej kombinácie výrobných faktorov, ako je manuálny charakter a malovýroba, spolu s miestnymi pôdnymi a podnebnými podmienkami sa tento druh činnosti jasne odlišuje od zvyšku odvetvia. Rozšírená distribúcia a povesť „Asparago di Badoere“, dosiahnutá vďaka viacerým reklamným kampaniam, potvrdzuje veľkú úctu, ktorú vzbudzuje.

4.7. Kontrolný orgán:

Kontrolný orgán je v súlade s normou EN 45011.

Názov: CSQA Certificazioni srl

Adresa:

Via S. Gaetano 74 36016 Thiene VI ITALIA

Tel. +39 0445366094

Fax +39 0445382672

E-mail: —

4.8. Označenie:

Špargľa označená chráneným zemepisným označením „Asparago di Badoere“ musí byť balená v zväzkoch pevne zviazaných lykovým motúzom alebo vo vhodnom obale na potraviny. Obsah každého balenia musí byť jednotný a musí obsahovať iba špargľu toho istého typu, triedy kvality a hrúbky.

Zväzky a balenia musia byť označené názvom „Asparago di Badoere“ CHZO, uvedeným písmom rovnakej veľkosti, so špecifickým odkazom na typ (zelený alebo biely), meno alebo názov spoločnosti a adresu výrobcu a baliarne, ako aj predajnú triedu (Extra alebo 1.), hrúbku a všetky ďalšie podrobnosti požadované v zmysle platných pravidiel.

Záručná pečať musí byť takisto pripevnená na každom zväzku alebo balení, a to takým spôsobom, aby sa pečať (obsahujúca logo CHZO „Asparago di Badoere“ a všetky ďalšie znaky požadované v zmysle platných pravidiel) prelomila pri otvorení zväzku alebo balenia.

Logo CHZO „Asparago di Badoere“ obsahuje štvorec so zaoblenými rohmi, uprostred ktorého sa nachádza grafický obrázok rozdelený na dve úrovne. V popredí je štylizované zobrazenie piatich špargľových výhonkov vo zväzku. V pozadí je znázornený architektonický detail barchessy (otvorenej stodoly) na mestskom námestí, so zakriveným, obrysovým okrajom rozdeľujúcim tieto dve úrovne. V pravej časti dolu sú na dvoch riadkoch slová „Asparago di Badoere“.